Diari Oficial de la Generalitat Valenciana


Sumari del DOGV 8824, del 01-06-2020 (2020/3882)

RESOLUCIÓ de 29 de maig de 2020, del Consell d'Administració de l'Autoritat de Transport Metropolità de València, per la qual s'adopten mesures sobre els serveis de transport públic regular d'ús general de viatgers i viatgeres per carretera de la seua titularitat, en aplicació del que disposa el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8824

Data del DOGV
:   01-06-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/3882


Data del document
:   29-05-2020

Organisme emissor
:   Autoritat de Transport Metropolità de València

Tipus de document
:   Resolució

Anàlisi jurídica

 Descriptors 

:   * política sanitària
    * planificació de transports
    * cura de la salut
    * cura d'infermeria
    * salut pública
    * epidèmia
    * legislació
    * política de transports
    * malaltia infecciosa
    * estat d'emergència

RESOLUCIÓ de 29 de maig de 2020, del Consell d'Administració de l'Autoritat de Transport Metropolità de València, per la qual s'adopten mesures sobre els serveis de transport públic regular d'ús general de viatgers i viatgeres per carretera de la seua titularitat, en aplicació del que disposa el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19. [2020/3882]  
A fi de procurar una correcta adequació al Pla per a la transició cap a una nova normalitat en el marc del Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19, i tenint en compte el pas a la fase 2 de desescalada, és necessari dictar una nova resolució en matèria d'oferta de serveis de transport en l'àmbit competencial de l'Autoritat de Transport Metropolità de València.  
  
En virtut del que anteriorment s'ha exposat, i en l'exercici de les facultats conferides per l'article 14.2.c del Reial decret 63/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19, i pels articles 8.1.b i 9.1.a del Decret 81/2017, de 23 de juny, del Consell, pel qual s'aprova el Reglament de l'Autoritat de Transport Metropolità de València, després de l'acord previ del Consell d'Administració en la sessió de 29 de maig de 2020, resolc:  
  
Primer. Percentatge de reducció de serveis sobre l'oferta de transports  
  
1. Els operadors de serveis de transport públic regular d'ús general de viatgers i viatgeres per carretera titularitat de l'ATMV podran reformular la seua oferta de serveis, quan es preste a risc i ventura, i reduir-la com a màxim fins al 30 %, en còmput global, durant els primers set dies d'aplicació de la present resolució i fins al 20%, en còmput global, a partir d'aquest moment i mentre siga aplicable aquesta resolució.  
  
2. Els operadors de serveis de transport públic regular d'ús general de viatgers i viatgeres per carretera titularitat de l'ATMV hauran de reformular la seua oferta de serveis, quan es preste sota la modalitat d'obligació de servei públic, amb una reducció del 30 %, en còmput global, durant els primers set dies d'aplicació de la present resolució i del 20 %, en còmput global, a partir d'aquest moment i mentre siga aplicable aquesta resolució.  
3. El nou règim d'explotació dels serveis resultant de l'aplicació dels criteris anteriors haurà de remetre's en el termini de set dies a l'ATMV, d'acord amb el model de pla d'explotació que determine l'ATMV. L'empresa donarà la major difusió possible del nou règim d'explotació a les persones usuàries del servei, per a la qual cosa utilitzarà tots els canals d'informació disponibles.  
  
Segon. Condicions específiques de prestació de serveis  
1. Els vehicles hauran de disposar de cartelleria específica a l'entrada, en la qual s'indicarà el nombre màxim d'ocupants susceptibles de romandre al vehicle i el desglossament d'això, segons siguen asseguts i dempeus.  
2. Es prioritzaran i es recomanaran als usuaris els mètodes de pagament alternatius al pagament efectiu, com ara abonaments, targeta de crèdit o uns altres de similars.  
  
Tercer. Neteja dels vehicles  
Els operadors de transport públic de viatgers estan obligats a realitzar una neteja diària dels vehicles de transport d'acord amb les recomanacions que establisca el Ministeri de Sanitat.  
Aquesta resolució deixa sense efectes la Resolució de 8 de maig de 2020, del Consell d'Administració de l'Autoritat de Transport Metropolità de València, per la qual s'adopten mesures sobre els serveis de transport públic regular d'ús general de viatgers per carretera de la seua titularitat, en aplicació del que disposen el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19, i l'Ordre TMA/384/2020, de 3 de maig, per la qual es dicten instruccions sobre la utilització de màscares en els diferents mitjans de transport i es fixen requisits per a garantir una mobilitat segura de conformitat amb el Pla per a la transició cap a una nova normalitat, i serà aplicable des del dia en què es publique en el Diari Oficial de la Generalitat Valenciana i fins a una resolució en contra, mentre estiga vigent l'estat d'alarma i les seues pròrrogues.   
  
Contra aquesta resolució, que esgota la via administrativa, pot interposar-se, amb caràcter potestatiu, un recurs de reposició davant del Consell d'Administració de l'ATMV, en el termini d'un mes, comptador des de l'endemà de la publicació, en virtut del que disposen els articles 123 i 124 de la Llei 39/2015, d'1 d'octubre, de procediment administratiu comú de les administracions públiques.  
No obstant el que es disposa en el paràgraf anterior, aquesta resolució podrà ser impugnada directament davant de la Sala Contenciosa Administrativa del Tribunal Superior de Justícia de la Comunitat Valenciana, mitjançant la interposició del corresponent recurs contenciós administratiu, en el termini de dos mesos, comptadors des de l'endemà de la publicació d'aquesta resolució, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 29 de maig de 2020.- El president del Consell d'Administració de l'Autoritat de Transport Metropolità de València: Arcadi España García.